PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/058	Bratislava 20. júla 2007 

	Protimonopolný úrad Slovenskej republiky, odbor koncentrácií v správnom konaní číslo 0045/OK/2007 začatom dňa 1. 6. 2007 na základe oznámenia koncentrácie podnikateľom AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska, zastúpeným advokátkou JUDr. Katarínou Pecnovou so sídlom na Nám. SNP 15, 811 06 Bratislava vo veci koncentrácie podnikateľov AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska a MedImmune Inc., so sídlom One Medlmmune Way, Gaithersburg, MD 208 78, Spojené štáty americké

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní nepriamej výlučnej kontroly, podnikateľa AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska, prostredníctvom spoločnosti AstraZeneca Biopharmaceuticals Inc., Spojené štáty americké nad podnikom podnikateľa MedImmune Inc., so sídlom One Medlmmune Way, Gaithersburg, MD 208 78, Spojené štáty americké, ktorá vznikla dňa 1. júna 2007 nadobudnutím kmeňových akcií spoločnosti MedImmune Inc., so sídlom One Medlmmune Way, Gaithersburg, MD 208 78, Spojené štáty americké na základe vyhlásenia ponuky na odkúpenie všetkých kmeňových akcií spoločnosti Medlmmune Inc. od jej akcionárov podnikateľom AstraZeneca Biopharmaceuticals Inc., Spojené štáty americké dňa 3. mája 2007.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 1. 6. 2007 doručené listom zaevidovaným pod číslom 2092/2007 oznámenie koncentrácie, v ktorom podnikateľ AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska (ďalej len „AstraZeneca PLC“), zastúpený advokátkou JUDr. Katarínou Pecnovou so sídlom na Nám. SNP 15, 811 06 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa AstraZeneca PLC nad podnikom podnikateľa MedImmune Inc., so sídlom One Medlmmune Way, Gaithersburg, MD 208 78, Spojené štáty americké (ďalej len „MedImmune Inc.“), prostredníctvom dcérskej spoločnosti AstraZeneca Biopharmaceuticals Inc., nadobudnutím kmeňových akcií spoločnosti MedImmune Inc., na základe vyhlásenia ponuky na odkúpenie všetkých kmeňových akcií spoločnosti Medlmmune Inc. od jej akcionárov podnikateľom AstraZeneca Biopharmaceuticals Inc., Spojené štáty americké (ďalej len „AstraZeneca Biopharmaceuticals Inc.  dňa 3. mája 2007.
Oznámenie koncentrácie bolo doplnené následne listom zaevidovaným na úrade dňa 4. 6. 2007, zaevidovaným pod číslom 2114/2007.

	Na základe predmetného oznámenia začalo dňa 1. 6. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov AstraZeneca PLC a MedImmune, Inc., o čom úrad prostredníctvom právneho zástupcu informoval oznamovateľa koncentrácie listom číslo 2139/PMÚ SR/2007 zo dňa 6. 6. 2007.

Nakoľko oznámenie koncentrácie ani po jeho doplnení doručenom úradu dňa 4. 6. 2007 neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 6. 6. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod č.2630/2007 dňa 16. 7. 2007,na základe čoho podľa § 11 zákona začala dňa 17. 7. 2007 plynúť lehota 60 pracovných dní na vydanie rozhodnutia o koncentrácii

Podľa § 32 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) podkladom pre rozhodnutie sú aj skutočnosti známe správnemu orgánu z jeho úradnej činnosti.
Podľa § 32 ods. 2 správneho poriadku úrad vychádzal v tomto konaní z podkladov, ktoré boli úradu predložené v rámci správneho konania č. 0034/OK/2007 ukončeného rozhodnutím úradu č. 2007/ZK/3/1/035 zo dňa 30. 5. 2007.

	Z oznámenia koncentrácie spolu s jeho doplnením úrad zistil nasledujúce skutočnosti:

-	Dňa 22. apríla 2007 uzatvorila spoločnosť AstraZeneca PLC, spoločnosť AstraZeneca Biopharmaceuticals Inc. a spoločnosť Medlmmune Inc. Zmluvu a plán koncentrácie (ďalej len „Zmluva“).
-	AstraZeneca Biopharmaceuticals Inc. je dcérska spoločnosť nepriamo výlučne kontrolovaná spoločnosťou AstraZeneca PLC, ktorá bola založená na účely uskutočnenia transakcie, na základe ktorej spoločnosť AstraZeneca PLC nadobudla výlučnú kontrolu nad spoločnosťou Medlmmune Inc. Spoločnosť AstraZeneca Biopharmaceuticals Inc. nevykonáva žiadnu podnikateľskú aktivitu.
-	Na základe Zmluvy uskutočnila spoločnosť AstraZeneca Biopharmaceuticals Inc. dňa 3. mája 2007 ponuku na odkúpenie všetkých kmeňových akcií spoločnosti Medlmmune Inc. od jej akcionárov (ďalej len „Ponuka“). Lehota na prijatie Ponuky akcionármi uplynula 31. mája 2007.
-	Spoločnosť AstraZeneca Biopharmaceuticals Inc. ku dňu 1. júna 2007 nadobudla viac ako 90% akcií spoločnosti Medlmmune Inc.

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 4. 6. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Spoločnosť AstraZeneca PLC

Bola ako verejná akciová spoločnosť založená podľa práva Spojeného kráľovstva Veľkej Británie a Severného Írska a je zapísaná v Registri obchodných spoločností pre Veľkú Britániu a Wales pod číslom 2723534.
Spoločnosť AstraZeneca PLC je farmaceutická spoločnosť pôsobiaca priamo alebo nepriamo prostredníctvom svojich dcérskych spoločností, pričom má 27 výrobných jednotiek v 20 štátoch (spolu ako „Skupina AstraZeneca“). Činnosť Skupiny AstraZeneca zahŕňa vývoj, výrobu a distribúciu humánnych liekov v rôznych oblastiach medicíny. Medzi výrobky Skupiny AstraZeneca patria onkologické, respiračné kardiovaskulárne, protizápalové, protiinfekčné a iné lieky ako napríklad Pulmicort, Arimidex, Cestor, Symbicort a ďalšie. 
Na trhu Slovenskej republiky spoločnosť AstraZeneca PLC pôsobí prostredníctvom:

- nepriamo vlastnenej dcérskej spoločnosti AstraZeneca UK Limited, Veľká Británia, ktorá predáva výrobky Skupiny AstraZeneca zákazníkom na území Slovenskej republiky,
- AstraZeneca AB, organizačná zložka, ktorá je organizačnou zložkou spoločnosti AstraZeneca UK Limited. AstraZeneca AB, organizačná zložka však nepredáva výrobky Skupiny AstraZeneca. Predmetom jej činnosti je len reklamná a propagačná činnosť a prieskum trhu.

Na základe uvedeného úrad dospel k záveru, že spoločnosť AstraZeneca PLC je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Spoločnosť Medlmmune, Inc.

	bola ako verejná akciová spoločnosť založená podľa práva štátu Delaware. Do obchodného registra bola zapísaná pod pôvodným názvom Molecular Vaccines, Inc. dňa 29. 6. 1987.
	Spoločnosť Medlmmune, Inc. je biotechnologická spoločnosť, ktorá má zariadenia v Spojených štátoch amerických, Holandsku a Veľkej Británii pre výrobu bunkových kultúr týkajúcich sa infekčných, onkologických a zápalových ochorení. Spoločnosť Medlmmune, Inc. sa zaoberá výskumom, vývojom a výrobou farmaceutických výrobkov, vrátane výrobkov na liečbu respiračných chorôb. Jej zámerom je vykonávať tieto činnosti nezávisle, využívajúc svoje možnosti a technológie vo výskume a vývoji v oblasti infekčných a nákazlivých chorôb a vedľajších účinkov liečby rakoviny. 

	Ako sa v oznámení koncentrácie uvádza, spoločnosť Medlmmune, Inc. nemá na území Slovenskej republiky žiadnu dcérsku spoločnosť, ani žiadnu organizačnú zložku. Na trhu Slovenskej republiky spoločnosť nepôsobí ani prostredníctvom dovozov. Spoločnosť MedImmune, Inc. predáva svoje výrobky nezávislým distribútorom, ktorí potom podľa svojho vlastného výberu predávajú výrobky MedImmune, Ing. v Slovenskej republike. Tieto spoločnosti nedostávajú inštrukcie a nie sú nijako pri predaji usmerňované. Nezávislí distribútori môžu voľne distribuovať výrobky Medlmmune, Inc. kdekoľvek na svete mimo Spojených štátov amerických. Obrat dosiahnutý na trhu Slovenskej republiky predajom týchto výrobkov prostredníctvom tretích strán  je však vzhľadom na celkovú veľkosť trhu nepodstatný.
 
Na základe uvedených skutočností úrad dospel k záveru, že spoločnosť AstraZeneca PLC je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, spoločnosť AstraZeneca Biopharmaceuticals Inc. je dcérska spoločnosť nepriamo výlučne kontrolovaná spoločnosťou AstraZeneca PLC. Na základe Zmluvy uskutočnila spoločnosť AstraZeneca Biopharmaceuticals Inc. dňa 3. mája 2007 Ponuku. Spoločnosť AstraZeneca Biopharmaceuticals Inc. ku dňu 1. júna 2007 nadobudla viac ako 90% akcií spoločnosti Medlmmune Inc..

Na základe uvedeného úrad po preskúmaní všetkých informácií a podkladov predložených účastníkom konania dospel k záveru, že nadobudnutím viac ako 90 % akcií spoločnosti Medlmmune Inc. dňa 1. júna 2007 nadobudol podnikateľ AstraZeneca PLC nepriamu výlučnú kontrolu nad podnikom podnikateľa Medlmmune Inc. prostredníctvom podnikateľa AstraZeneca Biopharmaceuticals Inc. a tým došlo  k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ AstraZeneca PLC.
Účastníkmi posudzovanej koncentrácie sú podnikateľ, AstraZeneca PLC, ako podnikateľ, ktorý získa kontrolu nad podnikom podnikateľa MedImmune, Inc., ako aj podnikateľ MedImmune, Inc., nad ktorými je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie síce mnohonásobne prevyšuje zákonom stanovenú hranicu 1 200 000 000 Sk, avšak celkový obrat dosiahnutý v Slovenskej republike v tomto období je iba u jedného z účastníkov koncentrácie (AstraZeneca PLC) vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie AstraZeneca PLC v sledovanom období značne prevýšil 500 000 000 Sk a súčasne výška celosvetového celkového obratu účastníka koncentrácie MedImmune, Inc.presiahla zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 
	
Presné údaje o obratoch účastníkov koncentrácie úrad v rozhodnutí neuvádza, nakoľko tieto boli označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Analýzou predložených podkladov a informácií úrad, ako už čiastočne vyplýva aj z uvedených informácií vyššie v bode 1.1 a 1.2 tohto rozhodnutia, zistil, že aktivity účastníkov posudzovanej koncentrácie sa na území Slovenskej republiky neprekrývajú na žiadnom relevantnom trhu. Spoločnosti AstraZeneca PLC a MedImmune, Inc. pôsobia na rozdielnych tovarových relevantných trhoch. Ich farmaceutické portfólia sa tesne dopĺňajú, avšak nedochádza k ich prekrytiu.
Neexistuje žiadne horizontálne prekrytie medzi žiadnymi výrobkami, ktoré v súčasnosti predáva Skupina AstraZeneca a výrobkami, ktoré predáva MedImmune, Inc. v Slovenskej republike Taktiež neexistujú žiadne vertikálne vzťahy medzi Skupinou AstraZeneca PLC a spoločnosťou MedImmune, Inc. a spoločnosťami patriacimi do jej skupiny.

Na základe uvedeného úrad dospel k záveru, že predmetnou koncentráciou nedôjde k ovplyvneniu žiadneho relevantného trhu v Slovenskej republike a preto otázku ich presného vymedzenia, či už z hľadiska tovarového alebo priestorového ponechal otvorenú.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

	Vychádzajúc z uvedeného úrad dospel k záveru, že koncentrácia podnikateľov AstraZeneca PLC a Medimmune, Inc. nevytvára a ani neposilňuje dominantné postavenie podnikateľa AstraZeneca PLC, ktorého dôsledkom sú významné prekážky efektívnej hospodárskej súťaže na akomkoľvek relevantnom trhu v Slovenskej republike.

	Podľa § 33 zákona úrad prostredníctvom právneho zástupcu vyzval listom č. 2644/PMÚ SR/2007 zo dňa 17. 7. 2007 účastníka konania AstraZeneca PLC, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 19. 7. 2007 pod číslom 2684/2007, v ktorom uviedol, že nemá žiadne námietky, pripomienky alebo návrhy na doplnenie v súvislosti s podkladmi pre rozhodnutie vo veci oznámenia koncentrácie a ani v súvislosti so spôsobom ich zistenia. Zároveň účastník konania súhlasí so závermi prešetrovania, ku ktorým úrad dospel na základe získaných informácií a podkladov.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Katarína Pecnová
advokátka
Námestie SNP 15 
811 06 Bratislava